શિવની ઇચ્છા વિરુદ્ધ જઈને સતી પિતાને ઘેર યજ્ઞ સમયે આવે છે. અહીં એક એવા દૈવતનો પરિચય થાય છે જે સ્વેછાએ યજ્ઞમાં પ્રવેશ કરે છે. બીજા દેવોને તો આવાહન કરો ત્યારે આવે પણ સતી સ્વયં ચાલી આવે છે. સતીના આગમનથી અને તેના અગ્નિપ્રવેશથી યજ્ઞનું સ્વરૂપ જ બદલાઈ જાય છે. અગ્નિના બે સ્વરૂપ છે – યજ્ઞિય અને ગુહ્ય. યજ્ઞિય સ્વરૂપ તો બ્રાહ્ય યજ્ઞકાર્યમાં જોઈ શકાય છે પણ ગુહ્ય યજ્ઞકર્તાની નાભિમાંથી પ્રગટ થાય છે. નાભિ, હ્રદય, મૂર્ધા આ અમૂર્ત અગ્નિના સ્થાન છે. સતી આવા ગુહાનિહિત અગ્નિનું પ્રાગટ્ય દર્શાવે છે. દક્ષના બ્રાહ્ય યજ્ઞનો આ અંતરાગ્નિ જાગતાં વિનાશ થઈ જાય છે. આમ પણ સતી તેની આત્મજા છે ને.